Els hortolans de la Margineda ja tenen les claus per poder començar la temporada als horts - FÒRUM.ad\nEls hortolans de la Margineda ja tenen les claus per poder començar la temporada als horts\nOn: 13/04/18 14:02\nEl projecte dels horts de la gent gran estrena nova temporada. Aquest matí, els 31 hortolans que van sol·licitar una de les parcel·les de la recta de la Margineda han rebut les claus per poder començar a cultivar-hi. Enguany hi ha hagut pràcticament la mateixa demanda que oferta de parcel·les (29 horts i 31 peticions) i ningú s’ha quedat sense hort perquè també se cediran les puntes de terreny que queden disponibles.\nLa cònsol major, Conxita Marsol, juntament amb la consellera de Social, Ester Vilarrubla i la responsable del projecte dels horts de la Fundació Julià Reig, Ester Segura, han fet entrega de les claus a la trentena d’hortolans en un acte al Centre de Congressos d’Andorra la Vella.\nLa temporada comença unes setmanes més tard del previst a causa de les pluges dels darrers dies. Els participants, malgrat que els horts ja estan preparats començar-hi a treballar, encara hauran d’esperar uns dies a poder entrar a conrear a les parcel·les que tenen assignades fins que el terreny s’assequi.\nLa consellera de Social, Ester Vilarrubla, ha explicat que de la trentena de participants d’aquest any, pràcticament la meitat ja coneixen el projecte\nperquè han cultivat parcel·les de la Marginada en anteriors edicions, mentre que l’altra meitat són noves incorporacions. També hi ha aquest any més presència femenina. La consellera ha remarcat la voluntat del Comú de mantenir el projecte viu, perquè “tots els objectius que es busquen amb aquesta activitat s’acompleixen amb escreix”.\nEn aquesta edició, i per segon any, s’habilitaran serveis sanitaris a la zona arran la demanda dels mateixos hortolans, que van reclamar-los en tractar-se d’una zona allunyada del centre urbà.\nCom cada any, el Comú posarà a disposició dels usuaris un tècnic de medi ambient per oferir-los assessorament a l’hora d’escollir el planter i de conrear els productes.\nEl projecte dels horts de la gent gran es du a terme juntament amb la Fundació Julià Reig i Molines Patrimonis des de l’any 2007 i té per objectiu fomentar l’activitat física i les relacions socials entre el col·lectiu de la gent gran. Per optar a un dels terrenys de cultiu cal ser major de 65 anys, ser resident a la parròquia d’Andorra la Vella, no dur a terme cap activitat retribuïda i fer un cultiu totalment ecològic.\nPrevious Post: Aquest dissabte arriba la novena edició de l’Encamp Nit\nNext Post: En el 8è Fòrum Estudiants–Empresa representants dels bancs andorrans orienten els prop de 400 alumnes


Josep Peñuelas rep un premi de la Societat d’Ecologia Britànica | CREAF\nJosep Peñuelas rep un premi de la Societat d’Ecologia Britànica\n24 d'agost 2018\nL’ecòleg ha estat guardonat amb el premi Marsh de Recerca en Canvi Climàtic. La cerimònia d’entrega tindrà lloc a Birmingham el proper desembre.\nL’investigador del CSIC al CREAF Josep Peñuelas ha estat premiat amb el Marsh Award for Climate Change Research, un guardó atorgat per la British Ecological Society (BES). La institució britànica reconeix així l’excel·lència en la recerca de l’ecòleg en aquest camp. Peñuelas agafa el relleu de Richard Pearson, que el va guanyar el 2017.\nEl comitè ha valorat aspectes com la contribució de la recerca a la comprensió sobre com el canvi climàtic influeix en els sistemes i processos ecològics; un registre ampli i excel·lent de publicacions relacionades amb el canvi climàtic i l’ecologia; la participació en conferències internacionals; i haver format part de comitès i consells consultius relacionats amb el canvi climàtic.\nL’acte d’entrega del guardó es farà durant la trobada anual de la BES, el proper 16 – 19 de desembre a la ciutat anglesa de Birmingham.\nBirmingham, British Ecological Society, canvi climàtic, GEU, josep peñuelas, premis\nMés boscos per al Green Deal: la restauració passiva com a potencial alternativa a les plantacions\n7 de gener 2021CREAF\nEnrique Doblas intervé com a pèrit especialitzat en un debat sobre justícia i polítiques de protecció sòcio ambiental al Brasil\n30 de desembre 2020Adriana Clivillé\n28 de desembre 2020Adriana Clivillé\n21 de desembre 2020Anna Ramon Revilla\ncarboni SIG canvi climàtic @es francisco lloret mosquito alert mediterrani divulgació sequera ocells imbalance-p papallones ecologia adaptació internacional comportament animal invasores incendis sostenibilitat co2 institucional serveis ecosistèmics CTFC\nUna part del planeta sempre està congelada i funciona com una nevera enorme de carboni


Quatre colles de Ball de Diables infantils es donen cita a Cervera\nParticipen en la trobada que es celebra amb motiu de la capitalitat cultural de la ciutat\nDiables i diablesses de quatre colles infantils han participat en la Trobada Nacional de Balls de Diables de Catalunya que s’ha celebrat aquest dissabte a Cervera, en el marc de la capitalitat cultural de la ciutat. Després que el foc hagi envaït els carrers del casc antic de la capital de la Segarra, els nens i nenes de les colles de Torredembarra, Sant Quintí de Mediona i Valls han fet diverses enceses pel públic que ha omplert la plaça de la Universitat. Un dels moments més esperats ha estat quan han arribat els amfitrions, els membres del Ball de Diables de Cervera Carranquers.\nLa cita ha comptat també amb una mostra dels Balls Parlats Infantils de cadascuna de les colles que han participat. Així doncs, els espectadors han pogut veure quatre balls parlats ben diferents, i han pogut escoltar els versots que els mateixos nens i nenes han elaborat.\nLa trobada de colles de diables infantils ha estat una de les activitats que el Ball de Diables de Cervera Carranquers ha organitzat per commemorar el seu 25è aniversari. L’entitat té programats altres actes com una trobada de tabalers, i una de bestiari que se celebrarà per l’Aquelarre de Cervera.


El bisbe de Solsona vincula l'homosexualitat amb la manca de la figura paterna - Teleponent\nInici Comarques Pirineu El bisbe de Solsona vincula l’homosexualitat amb la manca de la figura...\nEl bisbe de Solsona vincula l’homosexualitat amb la manca de la figura paterna\nL'Ajuntament de Solsona rebutja les declaracions del bisbe Novell i les titlla de "desafortunades". L'alcalde de Cervera vol declarar el bisbe Novell persona 'non grata'\nEl bisbe de Solsona, Xavier Novell, ha vinculat en la seva darrera glossa dominical que l’homosexualitat podria estar vinculada amb l’absència de la figura paterna. En el seu escrit, titulat ‘Amor que esdevé fecund’, el bisbe cita un text del papa Francesc sobre la família que diu: “hi ha rols i tasques flexibles, que s’adapten a les circumstàncies de cada família, però la presència clara i ben definida de totes dues figures, femenina i masculina, crea l’àmbit més adient per a la maduració de l’infant”. Tot seguit, el bisbe es pregunta si “el fenomen creixent de la confusió en l’orientació sexual” de força nois adolescents no serà degut al fet que –i torna a citar el papa- “en la cultura occidental, la figura del pare estaria simbòlicament absent, desviada, esvaïda. Fins i tot la virilitat semblaria qüestionada?”\nEn la glossa dominical el bisbe també expressa que “en un temps com el nostre, cal desvelar que és molt difícil el creixement serè i equilibrat si manquen uns pares que exerceixen la funció educadora des de la identitat maternal femenina i paternal masculina”.\nSolsona, decepcionada per les declaracions\nL’Ajuntament de Solsona ha lamentat les afirmacions que ha fet el bisbe Xavier Novell en la seva glossa dominical on ha vinculat l’homosexualitat amb l’absència de la figura paterna. A través de dues piulades, el consistori ha volgut rebutjar les “desafortunades manifestacions” del bisbe de Solsona i ha volgut reafirmar el “ple suport” a les famílies monoparentals i al col·lectiu LGTBI. A més, l’Ajuntament també ha lamentat que “s’associï Solsona a tal opinió retrògrada”. En la seva glossa, Novell es pregunta si “el fenomen creixent de la confusió en l’orientació sexual de força nois adolescents” no serà degut al fet que –i cita el papa Francesc- “en la cultura occidental, la figura del pare estaria simbòlicament absent, desviada, esvaïda. Fins i tot la virilitat semblaria qüestionada?”\nCervera vol declarar-lo persona “non grata”\nL’alcalde de Cervera, Ramon Royes, té previst portar al proper Ple municipal una moció per declarar al bisbe de Solsona, Xavier Novell, persona ‘non grata’ a la ciutat. El paer en cap ha pres aquesta decisió després de veure als mitjans de comunicació les reflexions que va manifestar en la glossa d’aquest divendres on vinculava l’homosexualitat a l’absència de la figura paterna en els nens. Royes ha qualificat aquesta opinió del bisbe Novell ”d’escandalosa, anacrònica i inacceptable” i partint de la base de la ”defensa dels drets de tothom” ha fet una crida a la reflexió i espera que la declaració de persona non grata tingui una ”càrrega simbòlica important perquè a efectes pràctics segurament no tindrà massa transcendència”. En qualsevol cas, Royes ha dit que ”probablement” el que sí que comportarà és que l’equip de govern deixi d’assistir als actes que pugui fer Novell a partir d’ara a Cervera.\nL’alcalde de Cervera ha volgut posar de manifest i de forma contundent aquest dilluns que no comparteix ”en absolut” l’opinió del bisbe de Solsona, Xavier Novell, sobre l’homosexualitat. És per això que ha anunciat, primer per les xarxes socials, que portarà al ple una declaració de persona ‘non grata’ del bisbe. Royes espera que això faci reflexionar al bisbe Novell i també a l’església així com a altres persones o col·lectius que en un moment donat també poden manifestar declaracions similar.\nEn aquest sentit, Royes també ha fet referència unes recents declaracions del bisbe Novell on va dir que prohibiria qualsevol activitat no litúrgica a les esglésies de la diòcesis i tot i que no ho vincular directament a les declaracions recents sobre l’homosexualitat sí que ha volgut posar de manifest que amb aquestes afirmacions ”cada vegada s’allunya més de la gent i la realitat d’avui en dia”.\nArticle anteriorUn mosso va disparar el tret mortal al lladre perquè estava encanonant al seu company\nArticle següentTàrrega reobre aquest dimarts el carrer Urgell un cop finalitzades les obres de renovació


Subvenció per al camí de vianants entre Sta Eulàlia i Lliçà d'Amunt - PuntValles\nSubvenció per al camí de vianants entre Sta Eulàlia i Lliçà d'Amunt\nL’alcalde de Santa Eulàlia, Francesc Bonet, va anunciar en el ple celebrat aquest passat dijous que la Diputació de Barcelona havia aprovat una subvenció de 621.152,57 euros per tal de construir el camí de vianants entre Santa Eulàlia i Lliçà d’Amunt. Amb aquest ajut, l’Ajuntament haurà d’aportar 67.292,90 euros per tal de fer realitat, l’any vinent, l’esperada connexió entre aquests dos pobles. El cost total de l’obra serà de 688.445,47 euros.\nBonet també va aprofitar el punt d’informació diversa per explicar que el consistori havia signat un conveni amb laFundació Oncovallès per tal d’aportar 1.000 euros anualsa partir del 2017, que l’Auditoria per conèixer la situació econòmica de l’Ajuntament començaria el 10 d’octubre i que es confirmaven les quantitats econòmiques que la Diputació aportarà durant els propers 4 anys referent a lesMeses de concertació: 180.000 euros per asfaltar diferents trams de carrers, 230.000 per a la rehabilitació del camí entre el camp de futbol i l’Institut, 168.500 per a programes de cohesió social i 100.000 per amortització del deute.\nPel que fa a les mocions, es va aprovar per unanimitat la defensa del dret de les dones al treball en igualtat d’oportunitats, presentada per I-ERC, i el suport als acords de Pau a Colòmbia, presentada pel PSC. La tercera de les mocions, referent a donar suport a les conclusions de la Comissió del Procés Constituent, va comptar amb el suport de tots els grups municipals a excepció del PSC, que hi va votar en contra. A la dreta d'aquesta pantalla pots consultar les diverses mocions que es van presentar durant el ple del dijous.\nEl ple va servir també per acceptar la renúncia del regidor d’ICV-EUiA, Agustí Gonzalo, que per motius laborals deixa el càrrec. Gonzalo va desitjar “intel·ligència i valentia” a tots els regidors de cara a una etapa política a Santa Eulàlia que considera “molt interessant”. Qui prendrà el relleu del ja exregidor dels verds serà Elvira Mas.


La 1 estrena aquest dimarts la quarta temporada de la sèrie sobre viatges en el temps\nJavier Olivares, cocreador, guionista i productor executiu d''El Ministerio del Tiempo' MEDIAPRO\nBarcelonaLa 1 estrena aquest dimarts (22.35 h) la quarta temporada d'El Ministerio del Tiempo, que a partir de dimecres es podrà seguir també a la HBO. La sèrie creada per Javier Olivares i el seu difunt germà Pablo reapareix després de dos anys i mig en pausa, durant els quals la seva comunitat de fans incondicionals ha crescut encara una mica més.\nCom és que El Ministerio del Tiempo\nPerquè no hi havia l’encàrrec de fer-la. Les raons no les conec. Tampoc no havia presentat una quarta temporada: Televisió Espanyola és qui decideix, i en un moment donat ens van plantejar tornar. El que passa és que quan l’espera és tan llarga ja no mantens el plató ni els decorats, però sempre es pot tornar d’alguna manera.\nJa la donàveu per acabada, doncs?\nJo en el fons tenia la intuïció que no, perquè crec que és una sèrie molt especial i perquè durant aquest temps a Netflix, tant dins com fora d’Espanya, ha tingut força impacte. A més, aquesta és una sèrie que sempre està oberta a noves temporades, sense necessitat que vagin seguides.\n¿A nivell d’audiència us pot afectar l’espera?\nEn algunes coses crec que ens ha anat bé: ens ha agafat descansats i, com que ha passat molt de temps, ha sigut com tornar a fer-la per primer cop, i l’he reprès amb molta il·lusió i moltes ganes. Pel que fa a l’audiència, més enllà del que diguin els números crec que hi ha més expectació ara que abans, perquè hem anat recollint públic que l’ha descobert a les plataformes. La sèrie no s’emetia, però ha estat viva sempre, a les xarxes, en referències periodístiques… Jo estic il·lusionat i molt content del producte que hem fet.\nPer primer cop apareixeran els quatre protagonistes junts. ¿Aquest és el principal atractiu de la temporada?\nPer a mi això era una necessitat: quan em van trucar de TVE va ser el primer que em vaig plantejar. Però no ha sigut possible comptar amb tots tota l’estona: quan passa tant de temps hi ha gent que té un compromís, i en aquest cas Aura Garrido només apareix en un capítol, tot i que val per deu. Tots dos hauríem volgut que hi fos més temps, però li agraeixo moltíssim l’esforç que ha fet. En tot cas, jo crec que el més potent d’El Ministerio és El Ministerio, la marca. D’altra banda, en aquesta temporada el més important és que hem comptat aquests gairebé tres anys que han passat com a temps real per als personatges i ens hem preguntat què els ha passat durant aquest temps. Això ens ha permès aprofundir molt més en les seves emocions. Aquest pas del temps en el Ministeri del Temps porta els personatges a un nivell més adult, més crepuscular en alguns casos, i li dona un toc especial. Però, alhora, ens hem permès el luxe de ser tan gamberros com sempre. Això és marca de la casa.\nRodolfo Sancho (Julián) a 'El Ministerio del Tiempo' Rtve\nCom es va gestionar el retorn de Rodolfo Sancho\nJo ja tenia un pla per fer-lo tornar a la tercera temporada, però no va poder ser també per compromisos. Ara he canviat força el pla, però jo crec que a El Ministerio som tots com una família i he notat unes ganes de tots de voler estar junts fent la sèrie. Al Rodolfo el vaig trucar, però és que jo amb ell tinc una relació d’amistat de sempre. Era molt amic del seu pare i hem estat en contacte quan hi era, quan no hi era i ara que ha tornat.\nLa quarta temporada es basa molt en les arrels d’El Ministerio: té vuit capítols, com la primera; tenim tots els personatges; tanquem moltes situacions que s’havien donat en anys anteriors… Juguem amb el temps, però sobretot juguem a exposar al màxim els personatges a nivell emocional. És molt gamberra i alhora molt adulta, una barreja estranya en què el públic seguirà veient la marca Ministerio de sempre. Si no, els decebríem. La barreja d’aventures, fantasia, història, ironia i crítica es manté intacta, però en un parell de capítols ens hem permès acostar-nos més a la ciència-ficció.\nHi apareix una màquina del temps.\nSí, però és una màquina del segle XIX. Fem un homenatge a El anacronópete, una novel·la en forma de sarsuela sobre una màquina que viatja pel temps i que és uns deu anys anterior a la de Wells, escrita per un aragonès que es deia Gaspar y Rimbau. Nosaltres també tenim una mica la responsabilitat de redescobrir al públic una cultura del gènere fantàstic que a Espanya ha existit i que per a molts ha passat desapercebuda.\n¿Hi ha algun període històric que hàgiu preferit deixar de banda perquè penseu que pot ser massa conflictiu? Penso, per exemple, en la Guerra de Successió.\nProbablement, si féssim aquest episodi concret de la història la gent s’enduria sorpreses. No hi ha temes complicats, el problema és tractar-los malament, unidireccionalment, sense respecte. El Ministerio del Tiempo no és un gènere per dir a la gent “això mola, això no mola”, sinó perquè la gent vegi aquestes paradoxes de la història, que la nostra història té moments brillants i d'altres que no ho són, i a més al mateix temps. El problema sovint és el prejudici sobre la història des de la ideologia. El Ministerio del Tiempo és una sèrie adulta, per a curiosos, però també és aventura per a tots els públics. Penso que hi ha llocs millors on descarregar un tipus de càrrega ideològica, i això que crec que El Ministerio del Tiempo en té bastanta. Nosaltres sempre vam voler comptar amb una patrulla que unís l’Espanya moderna (que és Amelia Folch), la tradicional d’honor i mort (Alonso de Entrerríos) i l’Espanya escèptica farta de les dues Espanyes (Julián o Pacino). Però no volíem que cap d’ells fos menys que els altres: la idea és unir totes les ideologies per un bé comú, aquesta és la idea essencial d’El Ministerio. Si hi ha períodes històrics en què no entrem no és per incomoditat, sinó perquè comportaran despeses de producció inviables: Al-Àndalus, la història romana, Llatinoamèrica… L’única condició per entrar a una època és que sigui produïble.\nNacho Fresneda (Alonso), Cayetana Guillén Cuervo (Irene) i Hugo Silva (Pacino) a 'El Ministerio del Tiempo' Rtve\nUs preocupa ser fidels als fets històrics?\nEns preocupa que el que és històric estigui fonamentat, i a partir d’aquí embogim. El que passa és que busquem situacions històriques en què la gent pensa que hem embogit. Per exemple, que Napoleó vagi per Castella, passi tres nits en un monestir, hi hagi tres senyors a punt de ser executats i l’abadessa, cuinant-li pollastre, el convenci de perdonar-los. Això és històricament cert.\nAl voltant de la sèrie heu generat molts continguts transmèdia. Amb quin objectiu?\nEl concepte transmèdia és essencial per tenir més relació amb els teus seguidors. Ja ho fèiem des del principi, però després de la primera temporada vam veure qui era el nostre públic i com ens hi havíem de dirigir, i a partir d’aquí es va multiplicar, amb podcasts, còmics, llibres… Moltes coses sorgeixen soles, però hi ha un projecte molt ordenat que dirigeixen l’equip d’interactius de RTVE i de Globomedia.\nFins i tot pengeu els guions dels capítols!\nPer a mi forma part del concepte transmèdia: poques hores després de l’emissió el guió ja és la web. Els nostres seguidors són de veure un capítol dues o tres vegades, perquè hi ha tantes coses per sota que si el tornes a veure en trobes de noves. El tempo que tenim és d’entreteniment i aventures, però al darrere hi ha molta documentació, moltes curiositats. De fet, a la tercera temporada la Biblioteca Nacional tuitejava durant l’emissió dels capítols, i ara repetirà i s’hi sumaran els Arxius Estatals: els dono tot el material perquè ho puguin preparar i posen a disposició dels seguidors els documents gràfics reals. Això és impressionant, per a mi és un regal! Coses com aquestes fan que El Ministerio sigui única.\nLa sèrie ha aconseguit crear una comunitat de fans molt fidels. ¿Són ells els que han aconseguit que arribés fins aquí?\nSens dubte. Aquesta sèrie és una gran idea del meu germà Pablo; un gran patiment per poder crear-la, perquè és molt difícil d’escriure i de produir; una tossuderia meva per poder tirar-la endavant amb gent com Anaïs Schaaff, Abigail Schaaff o Marc Vigil; uns equips de treball que en són fans i que se senten bé fent una sèrie que adoren, i els seguidors, que l’han mantingut viva durant gairebé tres anys. Què els he de dir? Que gràcies!\nUs ha afectat la crisi del coronavirus?\nVam tenir la sort d’acabar de rodar el 21 de febrer, o sigui que pels pèls no ens va enxampar, però sí que vam tenir problemes amb la postproducció. Som de les poques produccions que sortirem en aquest període: hi haurà un tall important que espero que es recuperi com més aviat millor, pel bé de la indústria i dels meus companys de professió.\nI en aquesta situació, com veus el futur pròxim en el camp de la producció de sèries?\nSoc optimista. Serà dur, ja veurem quines empreses poden aguantar, però la demanda és tan gran que penso que serà dels sectors que més ràpidament es recuperaran. Ara bé, també haurem de veure com podem rodar, perquè si ningú es pot barallar, ningú es pot acostar a un altre per fer-li una confessió i ningú es pot fer un petó ho tenim complicat. De totes maneres, no som el melic del món: ara el més important és superar aquesta crisi i recordar els que ens han deixat sense que ens en puguem acomiadar, que són molts. Això és molt més important que cap sèrie. A vegades hem de pensar com a ciutadans: el temps passa per a tothom i hi ha moments que s’ha de compartir aquest temps. És curiós, perquè el més bonic d’aquesta temporada d’El Ministerio del Tiempo és que, en una sèrie en què es viatja pel temps, el més important és el temps dels personatges, el temps que ha passat. Aquesta manera de jugar amb el temps és el més impressionant que tenim, no ja per fer sèries o com a espectadors, sinó fins i tot com a éssers humans.\ntelevisió sèries El Ministerio del Tiempo TVE


Decaba | Circuit de tirolines al bosc vertical i circuit botànic\nValls d'Àneu, Valls de Cardós i Vall Ferrera > Activitats per a grups de joves i escoles > Circuit de tirolines al bosc vertical i circuit botànic\nSom una petita empresa familiar amb guies experimentats. Volem que et sentis part de la natura en un bosc totalment sostenible mentre fas reviure l’aventurer/a que portem dins.\nTirolines entre pins immensos, un llac espectacular on gaudir de platges de muntanya, un bosc vertical amb activitats per a totes les edats, el primer circuit botànic del Pallars... i tot això envoltat pel Parc Natural de l’Alt Pirineu (el Parc Natural més gran de Catalunya) i a les portes del Parc Nacional d’Aigüestortes i Estany de Sant Maurici.\nPersona de contacte: Juan Ramírez\nCircuit de tirolines al bosc vertical i circuit botànic\nactivitats amb nens, aventura\nUs oferim un dia de diversió en un eco-parc on hi trobareu més de 500 metres de tirolines, salts al buit, lianes, passarel·les, ponts, túnels, slackline, salts de Tarzan i més de 90 activitats repartides en 5 circuits per a tots els nivells.\nVine a gaudir d’una activitat totalment diferent en un entorn immillorable i únic. També podràs visitar el primer circuit botànic del Pallars i conèixer la flora del Pirineu; i si tens sort, coneixeràs la llúdriga i el seu hàbitat.\nI si simplement vols venir a relaxar-te mentre els altres fan el mico... no hi ha lloc millor que les platges naturals que ofereix el Pantà de la Torrassa.\nLa proposta que us fem és:\n-\tun circuit de tirolines al bosc vertical\n-\tcircuit botànic\n-\trelaxar-te a les platges de muntanya que ofereix el Pantà de la Torrassa.\nEls circuits de tirolines són totalment adaptables a l’edat i nivell físic de cadascú. No cal tenir coneixements específics, el nostre equip de guies us explicaran la dinàmica de l’activitat i tot el que necessiteu saber sobre el material.\nCalendari: D'abril a octubre\nPreu: A partir de 13€ (1 circuit)\nEl preu inclou: Material tècnic necessari (arnés, casc, mosquetons de seguretat) Briefing i supervisió dels guies titulats per a cada circuit. Zona de pícnic, servei de bar, platja natural, zona botànica i pàrking.\nUbicació: Pirineus Parc Aventura\nPunt de trobada: Pirineu Parc Aventura\nDurada: Cada circuit té una durada aproximada d’1 hora, sempre depenent de l’habilitat i agilitat de cadascú.\nDificultat: Depenent del nivell del circuit; totalment adaptable a edats i nivells. (el circuit més fàcil és a partir de 3 anys)\nAccessibilitat: Si (segons sector)


Una muntanya en el camí electoral | Esports | EL PAÍS Catalunya\nUna muntanya en el camí electoral\nEl president Bartomeu canviarà l'estratègia defensiva per prendre la iniciativa després d'anar a remolc\nBarcelona 3 FEB 2015 - 23:38\tCET\nBartomeu entra al plató de 8tv abans de l'entrevista. Massimiliano Minocri\nEl fiscal Perals i el jutge Ruz han deixat en fora de joc el president Bartomeu després de vuit victòries consecutives del Barça. Bartomeu se sentia partícip decisiu en la recuperació blaugrana després de la crisi d'Anoeta. Havia prescindit del director general Rossich i destituït el secretari tècnic Zubizarreta. Va anunciar que es convocarien eleccions al final de la temporada per asserenar el club i va instar el vestuari a resoldre el conflicte Messi-Luis Enrique. Les coses van canviar cap a bé i Bartomeu s'oferia els dies de partit per parlar per la televisió. La precampanya estava en marxa i el gabinet que aconsella el president intentava reforçar el seu perfil de candidat guanyador per més que les enquestes assenyalaven com a favorit Laporta.\nMalgrat que l'expresident encara no ha anunciat la seva presència en els comicis, Bartomeu remuntava com Messi. Fins i tot es van accelerar les negociacions per a la renovació dels contractes de televisió i patrocini, i es va saber que Telefónica competeix amb Mediapro perquè pot ajudar a trobar un patrocinador diferent del de Qatar, un company de viatge delicat amb vista a la campanya electoral d'estiu del 2015.\nEl president canviarà l’estratègia defensiva per prendre la iniciativa després d’anar a remolc\nLa vida somreia a Bartomeu fins que dilluns va saber de la petició de la Fiscalia. El president va quedar tan desconcertat i atordit que el club va trigar un dia a respondre –parla de “sorpresa, indignació i total desacord”– mentre que el jutge va replicar en qüestió de minuts al comunicat del Barça. La intervenció de Ruz ha agreujat encara més la situació del president no només per la imputació sinó perquè entén que la seva actuació no pot separar-se de la causa per la qual està imputat l'expresident Rosell.\nA Bartomeu li serà més difícil desmarcar-se de Rosell, com va passar en altres ocasions, per més que en aquest cas diferents advocats coincideixin que el nus del conflicte és “una controvèrsia fiscal” i no un delicte, motiu pel qual de moment les dues parts no haurien arribat a un acord. No existiria judici si es pactés una sentència de conformitat per la qual es necessita admetre la culpa, cosa que rebutja Bartomeu. El president està implicat per l'abonament del tercer i últim pagament de cinc milions de la prima de fitxatges de 40 milions que va percebre l'empresa del jugador N&N. El contenciós se centra en unes retencions que difereixen en funció de la residència de Neymar.\nL'aparença de Bartomeu, habitualment tranquil i serè, s'ha endurit per insinuar que, a més d'una sorprenent celeritat, darrere de la imputació pot haver-hi motius no esportius sinó polítics, en la línia que ja va denunciar quan el Barça va ser sancionat per la FIFA, un dels diferents plets pendents que afronta el club, a més del referent a l'acció de responsabilitat social, al cas d'espionatge en el qual està implicat l'excap de seguretat del club Xavier Martorell o el contracte d'explotació comercial de la façana de la Masia, a més del litigi de Messi amb Hisenda.\nEl president es planteja canviar d'advocats –treballaria amb el bufet González Franco–, després que la defensa hagués estat coordinada pel vicepresident Xavier Faus. La directiva ha deixat d'actuar en bloc davant l'anunci d'eleccions i alguns dels seus membres es plantegen integrar diferents candidatures. Cap dels precandidats ni opositors s'han pronunciat, d'altra banda, sobre la decisió de Ruz. El Barça sempre ha anat a remolc en el cas Neymar, pel preu i per la declaració complementària a Hisenda, de manera que el proper repte que té Bartomeu és més important que qualsevol dels que ja ha superat: deixar d'estar imputat per ser escollit president.


mandela | Neus Lloveras i Massana\nArxiu d'etiquetes: mandela\n13/12/2013 Article publicat al Diari de Vilanova\nAquests dies en què hem vist múltiples mostres de dol i reconeixement per la mort de Nelson Mandela, és inevitable reflexionar sobre la magnitud d’aquesta figura, que va esdevenir símbol universal de llibertat i justícia. Molts recordem les imatges del seu alliberament que van córrer simultàniament a tot el planeta, l’any 1990, i la visió d’esperança que suposaven aquells moments per als sud-africans i les sud-africanes, però també per al món sencer.\nNo crec que sigui necessari fer un repàs de què ha suposat el treball i la voluntat de Mandela, què ha significat per al poble sud-africà, per al món en general. Però sí que val la pena recordar la lliçó de lluita, una lluita pacífica i meditada, que buscava la clau de la victòria en l’apropament a l’adversari. Estadista, estrateg i líder, amb la mort de l’home queda el mite, un mite sostingut pel valuós llegat de les mostres de saviesa que va anar deixant en el seu trajecte.\nNelson Mandela, persona i símbol, és referent d’una actitud que hauríem de tenir present en molts àmbits de la vida, també evidentment en l’acció política, a petita i gran escala: “Sóc aquí davant vostre no com un profeta sinó com un humil servidor del poble”. El compromís amb un poble, per obtenir la llibertat i la igualtat de la seva gent, sense distinció de raça, origen o pensament.\nLa seva filosofia s’ha de poder portar a casa nostra, en el nostre dia a dia, pensant especialment en el moment històric que viu Catalunya. Perquè, segons l’exemple de Mandela, les petites accions són les que, amb constància i tenacitat, ens han d’ajudar a tirar endavant, a fer de la nostra societat i del nostre país un lloc millor per a totes les persones. Quin repte tan gran, per un desig tan senzill.\nEntre les qualitats de Mandela, una de les que més va posar en pràctica va ser la perseverança, la fermesa i la dedicació que acaben portant-nos a aconseguir les nostres fites i que ajuda a tirar endavant fins i tot quan sembla que tot se’ns gira en contra. “Sempre sembla impossible fins que es fa”. Res no està perdut mentre tinguem la força per defensar allò en què creiem, sempre amb la paraula i l’entesa per davant.\nAquesta entrada s'ha publicat en Presència als mitjans, Sin categoría i s'ha etiquetat amb #vilanovailageltru, @neuslloveras, catalunya, futur, mandela, país, vilanova i la geltrú, vng el 19 desembre, 2013 per Neus.


– 7 abril, 2021Publicado en: ACTUALITAT, La Comunitat\nHem viscut una Setmana Santa «diferent» a la d’altres anys per diversos motius. Les mesures que prenem en el nostre dia a dia ens obliguen a fer les coses d’una altra manera, però no hem deixat de banda les tradicions.\nHem représ l’activitat del Taller després de passar una setmana de vacances on hem seguit amb les activitats comunitàries corresponents al temps de Setmana Santa però adaptades a aquesta nova realitat. Hem pogut participar, cadascú de la seva llar, d’un taller de bunyols online. L’eucaristia i el rentat de peus, que realitzen totes les comunitats de l’Arca per aquestes dates també ha hagut de ser d’aquesta manera.\nLes persones han pogut gaudir també d’alguns passejos aprofitant el bon temps. Però el que més ens ha il·lusionat ha estat el fet de poder començar a realitzar les primeres sortides amb les famílies fora d’El Rusc, després de més d’un any!


"Els gitanos tenen molts valors que hauríem de recuperar"\nHistòria "Quan van arribar a la Corona d'Aragó se'ls va tractar bé, molt millor que a Castella" Reptes "Si volen que es respecti la seva manera de viure, s'han d'implicar forçosament en la societat" Referents "La comunitat és la seva pàtria"\nRodríguez ha escrit una anàlisi sobre el poble gitano .\nParla amb devoció del món gitano. De la conversa en traspua la vinculació personal amb aquesta comunitat, un compromís que va més enllà de la passió per l'anàlisi acadèmica. Sergio Rodríguez és director del Secretariat Gitano de Barcelona -treball altruista que compagina amb la tasca de comunicador, assessor i professor universitari- i ha publicat el llibre Gitanidad, otra manera de ver el mundo (Kairós), una obra que completa la seva bibliografia sobre el poble gitano. En aquest títol hi recull l'essència de l'ànima gitana, una immersió enriquidora per comprendre els veïns més desconeguts.\nQuè és la gitanitat?\nSón els elements que conformen el moll de l'os de la identitat gitana, més enllà de les diferències dialectals que hi pugui haver entre ells o de la procedència. És una manera de comprendre el món, de comportar-se, d'expressar-se. I aquesta matriu té molt a veure amb el món oriental. De fet, és netament oriental.\nEscriu que els gitanos són un fragment d'Orient al mig d'Occident.\nÉs la clau per entendre els gitanos i per entendre, també, els problemes de convivència amb els no-gitanos. Si no som capaços d'anar més enllà de les nostres pautes culturals, és difícil comprendre el seu comportament. Per exemple, en el món gitano, el col·lectiu té més importància que l'individu.\nLa visió gitana de la realitat està condicionada per les arrels índies?\nSí. El que és molt clar és aquest pes de la comunitat. Per a nosaltres és molt difícil entendre que una persona pensi més en el que va bé al grup que en el seu propi benefici, i que aquest fet sigui acceptat amb alegria, i no com una imposició o un sacrifici. La comunitat sempre és el referent de la pròpia existència.\nRelata que els gitanos van ser els primers refugiats d'Europa: van haver d'abandonar el seu territori al segle X per la invasió musulmana del nord de l'Índia i el Pakistan.\nSí. Sempre dic que quan van perdre el referent territorial, van crear una raça. La comunitat és la seva pàtria. Fins aquell moment no havien despertat aquesta consciència. És aquí quan es va crear el concepte genuí del gitano. Es van convertir en refugiats que van anar passant de país en país. Després es van trobar amb la discriminació. Quan van arribar a la Corona d'Aragó, però, se'ls va tractar bé, molt millor que a Castella. De fet, no vaig entendre mai que el Parlament, quan va reconèixer la cultura gitana, assumís les mateixes culpes que hauria d'assumir el Congrés. Actualment els gitanos continuen sent discriminats, però la situació ha canviat. De fet, els gitanos d'aquí, vistos pels de la resta d'Europa, estan al paradís.\nPer què ens costa tant entendre la manera de ser dels gitanos?\nPerquè tenen un sistema de valors que és molt diferent del nostre sistema. Veuen el món d'una manera molt simbòlica, molt més poètica que la nostra. Nosaltres som molt racionals, ells són més intuïtius. Els gitanos parteixen de la realitat, són pragmàtics. Tenen molts valors que nosaltres hauríem de recuperar.\nDetalla que el respecte és el valor principal de la cultura gitana.\nEls gitanos són molt observadors, copsen els detalls. Com els indis, estan atents a la realitat. Si tu observes atentament una cosa, la respectes. En llatí, respicere significa mirar una cosa dos cops, tornar-s'ho a mirar. Hi ha un respecte cap a la gent gran, que són els que conserven les tradicions, cap a la gent jove i cap a la natura. La concepció harmònica del món natural és molt oriental i es diferencia de la visió occidental, que té més inclinació a dominar la natura.\nSón feliços de ser com són?\nTots els gitanos que conec són feliços sent com són. Ningú amaga la condició de gitano i tots se'n senten orgullosos. Potser a alguns els agradaria interpretar alguns costums d'una manera diferent. Per exemple, quan la dona gitana passa la prova del mocador, com a símbol de virginitat, potser es tractaria d'entendre d'una altra manera el concepte de puresa. La puresa ja els sembla bé si és una puresa de cor.\nS'estan perdent els seus costums?\nEn certa manera, sí. A mesura que afronten els canvis socials, els gitanos es veuen sotmesos a les mateixes pressions de transformació que la resta de la societat. Un dels grans reptes que tenim és ser capaços que l'escola sigui inclusiva. És a dir, incorporar elements de la cultura gitana en els currículums escolars, perquè això pot millorar la percepció de les famílies. L'absentisme escolar es produeix, en bona mesura, perquè la família no es fia de l'escola, pensa que transformaran el seu fill i es convertirà en un no-gitano.\nI no tenen cap responsabilitat en aquest absentisme? Com es resol aquesta desconnexió?\nÉs un procés educatiu. Els gitanos han de ser conscients, i molts ja ho són, que no només han de respectar la llei sinó desenvolupar un concepte de ciutadania activa. Han de participar en el teixit associatiu, en les escales de veïns i en les juntes de pares i mares. La responsabilitat dels gitanos s'ha de fer visible dins de la comunitat, però també fora. Si volen que es respecti la seva manera de viure, s'han d'implicar forçosament en la societat.


Exposicions orals 4t/5è C – Escola Mogent\n9 de juliol de 2021 Cinquè, Quart\nDurant aquest curs els nens i nenes de 4t/5è C, hem pogut gaudir de les exposicions orals dels nostres companys i companyes.\nAlguns ens han parlat dels seus esports i esportistes preferits com el Gerard que ens parlava de l’esquí, la Vinyet de les acrobàcies, la Daniela del patinatge i en Pol del Cristiano Ronaldo.\nD’altres ens han explicat coses sobre els seus instruments preferits, el de la Júlia, és el violí i el de la Maria Merchan el piano.\nTambé hem pogut descobrir coses molt interessants sobre allò que els agrada als nostres companys i companyes, com el Pere, que és un enamorat dels gats o la Jana i el Nil que els hi agraden molts els gossos i a més, aquest últim ens parlava de la importància de l’adopció.\nA més hem pogut descobrir coses sobre artistes i personatges famosos gràcies a la Maria Garcia que ens ha parlat de l’Aitana d’Operación Triunfo i l’Oriol del grup musical Txarango.\nFinalment també hem tingut la sort de descobrir coses interessants sobre temes diversos. La Leire ens ha descobert coses de Netflix, el David sobre l’espai, la Laia dels tsunamis, la Clara dels oceans, la Ivet de les Aurores Boreals, l’Ayla de l’Anime, l’Arnau de l’univers Marvel, el Mario del retinoblastoma i la Sofía de l’autor J.R.R. Tolkien.\nHan estat unes exposicions molt interessants. Esperem que les gaudiu tant com nosaltres.


Des de 327.00 €\nCostabravaforrent La Tallada és una preciosa casa de camp en finca rural situada al perímetre del municipi de La Tallada d'Empordà, on regna la tranquil·litat, la natura, les vistes i els espais oberts per al gaudi de les vostres vacances.\nEs distribueix en dues plantes i compta amb espais generosos, lluminosos i diàfans per a gaudir de cada moment del dia.\nA la planta baixa es disposa una cuina oberta al jardí amb menjador, un gran hall d'entrada amb accés obert a la sala d’estar, un dormitori doble amb 2 llits individuals i un bany complet amb dutxa.\nUnes escales ens condueixen a la planta superior on un hall distribuïdor de 35 m2 dona accés a 6 dormitoris dobles, a un bany complet amb banyera, a un bany amb dutxa i a un lavabo.\nTots els dormitoris compten amb ventilador, al sostre a la planta superior i de peu a l’inferior. Tots son exteriors a excepció dels dos dormitoris infantils que compten amb claraboia.\nL’espai exterior disposa de terrassa moblada amb taula menjador, espai enjardinat per a l'esbarjo infantil, camp d'oliveres, zona tancada amb la piscina de 20 metres de llarg amb sistema de cloració salina, jardí amb gespa, gandules i un petit lounge cobert per pèrgola.\nRehabilitada al 2016, la casa es situa en una pla obert de 5.000 m2 d'ús privat. Compta amb tot l'equipament necessari per gaudir d'unes magnífiques vacances en família en un ambient tranquil i relaxat.\nPlanta Baixa: 2 individuals 80x200Planta Superior:Matrimoni (2): 160x200Individual (9): 80x200\nMesures Piscina:Longitud: de 20m x 3,5mProfunditat: de 1,2m a 1,7m\nAl poble de la Tallada d'Emporda (500 metres) Pista de tennis i bàsquet, àrea de jocs per a nens.\nRestaurant-bar i una petita botiga de queviures.\nA 10 minuts de l'Escala i de les belles platges de Sant Marti Empuries.\nA 30 minuts de l´estació de TGV de Figueres.\n40 minuts de l´aeroport de Girona.\nLa casa està idealment ubicada al Baix Emporda, a pocs quilòmetres de moltes platges, començant amb moltes excursions o ciclisme de muntanya.\nMolts llocs culturals: les ruïnes d'Empúries a Sant Martí, el castell Gala-Dali a Pubol (12 km) i el Museu del Teatre Dali a Figueres. Pobles d'encants medievals propers: Perratallada, Vulpellac, Pals, Cruïlles, Fornells, Monells...\nGastronomia de la Costa Brava: anxoves, oli d'oliva, ruta del vi Empordà, restaurants gastronòmics, especialitats de marisc, ...\nActivitats esportives: viatges per mar, busseig, rem, piragüisme, kyte surf, esquí aquàtic, club nàutic, paintball, vols amb globus aerostàtic.\nA la Bisbal d'Empordà (15 km): Ceràmica i antiguitats.


Per començar a jugar, només heu d’accedir l’enllaç i seguir les breus i senzilles indicacions que us proposa l’aplicació.\nDoneu-vos temps per veure, viure, crear relacions entre imatges i imaginar.\nBé, això s’acaba. el temps, implacable, ens marca el final d’una aventura de viatge apassionant, acompanyats per una gent meravellosa de la qual hem après moolt!\nEs tracta de Fluffy disc, un… no sé, diuen que una imatge val més que mil paraules…\nAquesta setmana hem pogut conèixer a un nou col·laborador, dins l’aventura que representa Creadors en Residència.\nL’Arturo sembla una peça important en aquest projecte, és programador, té sensibilitat artística (li encanten l’art i el disseny) i ha estudiat Teoria de la Literatura…\nTot plegat un perfil molt potent per a treballar en la creació del nostre projecte final.\nApa, noies i nois del Besòs!\nPublicat a 22 d'Abril de 2020\nParticipants de CREADORS en Residència, Avui us proposem el Segon Repte…\nQue què és un repte… ?\nBusquem al diccionari…\nREPTE : Objectiu difícil que constitueix un estímul i un desafiament per a qui se’l proposa.\nTRANQUILS!!! que no us farem pujar una muntanya!!!\nSerà molt més fàcil.\nPrimer, accedireu al Telegram desde l’ordinador, aquí teniu l’enllaç: https://desktop.telegram.org/\no Des del mòbil: https://apps.apple.com/app/telegram-messenger/id686449807\nI ara ve el nostre REPTE nº 2:\nEns haureu d’enviar per Telegram tres imatges:\nUna FOTO del teu plat preferit.\nUna FOTO de la portada d’un llibre.\nUna FOTO d’un lloc de casa teva que t’agradi.\nDons apa! Noies i Nois del Barri Besòs ja teniu un nou repte!\nFins la setmana Vine… volem dir fins al PROPER REPTE!\nAriadna, Iñaki, Isaac, Laura i Jordi.\nPublicat a 21 d'Abril de 2020 22 d'Abril de 2020\nDe ben segur, que si fa uns mesos haguéssim fet una pregunta al carrer, a tres o quatre mils persones: Què vol dir estar confinat?\nQuantes creieu que hagessin contestat correctament?\nAnem a veure què diu el TERMCAT:\nFet de tancar algú dins un espai limitat.\nEl confinament es pot dur a terme per motius diversos, com ara per salut pública, per seguretat ciutadana o per l’aplicació d’una sentència judicial.\nI què és una distòpia?\nSegons la Viquipèdia: Una distòpia, contrautopia o antiutopia és una utopia negativa on la realitat transcorre en termes oposats als d’una societat ideal, és a dir, vers una societat opressiva, totalitària o indesitjable. El terme va ser encunyat com a antònim d’utopia i s’usa principalment per a fer referència a una societat fictícia (freqüentment emplaçada en el futur) on les tendències socials es duen a extrems apocalíptics.\nBé, dons aquesta és la realitat que estem vivint en aquests moments… tots tancats a casa, sota l’amenaça d’un virus… 40 dies tancats i sense saber quan podrem sortir…\nPerò el Projecte CREADORS EN RESIDÈNCIA 19-20, continua bategant, continua ben viu… Cada setmana, l’Isaac, l’Ariadna i l’Iñaki i nosaltres, la Laura i el Jordi, ens veiem les cares per vídeo conferència, per a parlar, planificar i tirar el projecte endavant! Ganes no ens en falten i creiem fermament en el que fem, anirem fins a la fi.\nEl projecte segueix, i un cop llançat el S.O.S perquè els alumnes contactin amb nosaltres, per tirar endavant, els proposem:\nEn primer lloc, esperem que us trobeu bé i que estigueu aprofitant part d’aquest temps per fer coses que us agraden. En segon lloc, us escrivim perquè us trobem a faltar i volem fer-vos arribar aquest missatge:\n“Aquí nyamnyam, l’Iñaki i l’Ariadna, esperem que estigueu bé. Fa un mes que vam tornar de Mèxic, just quan va començar el confinament. Ens hagués agradat molt tornar a veure’ns: volíem cuinar, jugar, passejar, fer teatre fent de nosaltres mateixos… i acabar de donar forma al projecte. Ara, amb la nova situació, portem uns dies pensant amb l’Isaac, el Jordi i la Laura com fer-ho igualment. Ens sembla important acabar el que vam començar al setembre i en tenim moltes ganes!\nQuina forma podria tenir? Us proposem crear una aplicació en forma de joc, una app que pot funcionar al mòbil o a l’ordinador. Per jugar dins o fora de casa, individualment o en grup, i la idea és generar els continguts amb vosaltres. Per crear el joc, us enviarem un repte setmanal que us arribarà cada dimarts. El divendres 29 de maig volem tenir l’aplicació acabada i estrenar el joc.\n1ER REPTE: Volem crear un grup VIRTUAL DE TROBADA . D’aquesta manera podrem treballar junts, será molt guai perquè podrem utilitzar-la amb el mòbil o amb l’ordinador.\nAixí que el repte és afegir-nos a aquest grup durant aquesta primera setmana! Fàcil, oi? Quan la tinguem ens podrem escriure i allà us trobareu una sorpresa per seguir creant la nostra app del joc!\nI fins aquí la informació de la primera setmana, grup!\nUs demanem, si us plau, que la primera persona que llegeixi aquest mail, en faci foto i la passi per WhatsApp a la resta del grup amb qui té contacte perquè la info arribi a tothom.\nCuideu-vos. Una abraçada,\nIñaki, Ariadna, Isaac, Jordi i Laura\nVisita de la Jara Rocha\nAvui ens ha visitat la Jara Rocha\nL’Objectiu? fer reflexionar als participants en la Residència, sobre la tecnologia i la seva aplicació dins la ciutat… Hem sortit a passajar i fer fotos al barri… això és el que han captat…\nA partir de les imatges captades s’obert un debat sobre l’ús de les tecnologies dins la ciutat utilitzant un joc de cartes…\nDe manera lúdica, la Jara ha concienciat els estudiants de l’us, a vegades nociu, de certes tecnologies… mitjançant el joc de cartes!…\nEl divendres 14 de febrer vam visitar el MACBA.\nEl MACBA és el Museu d’Art Contemporani de Barcelona i té moltes sales. Les sales que més ens van agradar van ser la dels anys 70 i una sala molt fosca on hi havia uns pufs. Allà vam fer unes activitats que ens havia preparat l’Isaac.\nVam fer grups i tirant un dau, ens tocava fer una activitat o una altra, va ser Xulo!\nTambé va ser molt guai un vídeo sobre els Beatles que vam mirar i una activitat en què vam haver de dissenyar un fullet.\nVam visitar diverses sales, molt interessants\nEl que més ens va agradar és que estàvem sols al museu, no hi havia ningú, va ser especial…\nTambé ens va agradar molt l’exposició de Cartells sobre la guerra civil.\nAl final vam veure un quadre que ens va cridar molt l’atenció…\nEl profe ens va explicar que l’havia pintat un artista de Nova York anomenat Jean Michel Basquiat!\nVa ser un matí plujós, molt ben aprofitat.\nPublicat a 7 de Febrer de 2020\nEl joc és tornar a la infància, a ser nenes i nens…\nFa de bon jugar quan es guanya.\nCarta a terra sempre mou guerra.\nFer el doble joc.\nJoc mal començat mai no pot ésser ben acabat.\nQui no vulgui perdre, que no jugui.\nJugar es compartir, col·laborar, pensar, resoldre, somriure…un camí cap a la felicitat!\nDons sí, ara va de debò, vull dir, ara va de jocs!\nEn aquests moments estem experimentant amb el joc.\nL’objectiu dels nyam-nyam és que els nostres residents aprenguin regles de jocs diferents, dinàmiques de competició, pals, colors, números, estratègies… per tal de posar a l’olla tot el que s’ha fet fins ara, amb l’objectiu de crear el joc dels estudiants de INS. BARRI BESÒS, el nostre joc, únic, exclusiu, personalitzat, creat del no res… en fi, el nostre…\nBrillant l’Encarni proposant noves maneres de jugar a l’UNO, inventades per ella i la seva germana quan s’avorreixen!\nFantàstic el treball de la Saray de Jesús amb el joc dels pirates!\nI el del Vasile amb la Pizza Italiana, i el de… comproveu…


La Pesca torna a ser protagonista a Roses amb la presentació del nº8 de la revista Alberes ·\nLa Pesca torna a ser protagonista a Roses amb la presentació del nº8 de la revista Alberes\nPortada del número 8 de la revista Alberes\nEs presenta a Roses el vuitè número de la revista Alberes la qual dedica el seu dossier al món de la pesca\nAlberes és un revista que tracta de patrimoni, que parla de la gent d’abans, dels oficis de sempre i que parla d’una manera de viure. És una publicació que té una periodicitat semestral amb un número al gener i un altre al juliol, i ahir dissabte es va presentar a la biblioteca municipal Jaume Vivens Vives de Roses es va presentar el seu vuitè número.\nUna nova edició d’Alberes, que dedica el seu monogràfic al món de la pesca “perquè vam pensar que era un món molt interessant, però a la vegada molt desconegut, perquè mar enllà, és com un món paral·lel”, va afirmar el director d’Alberes, David Pujol.\nEl mateix Pujol, l’alcalde de Roses, Carles Pàramo, el fotògraf d’Alberes, Joan Joanola, i el tècnic del Museu de la Pesca de Palamós i col·laborador de la revista, Jaume Badias, van ser els encarregats, davant nombrosos pescadors jubilats que omplien la sala, de presentar aquest nou número d’Alberes.\nL’alcalde de Roses va destacar la importància d’aquest dossier de la revista dedicat al món de la pesca per la seva duresa, i va donar el seu recolzament al director de la publicació al dir que “l’Ajuntament continuarà donant suport i la seva col·laboració per portar a terme d’altres reportatges com aquest, dedicat al món de la pesca”.\nEl fotògraf Joanola va fer un repàs de la història de la fotografia, assenyalant que ha passat de ser un document notarial, on una imatge podia servir per testificar que una cosa havia passat realment, a deixar de ser-ho degut a les noves tecnologies. I el museògraf Badias va explicar en que consisteix l’article amb el qual ha col·laborat en aquest vuitè número d’Alberes.\nDavid Pujol, Carles Pàramo, Jaume Badias i Joan Joanola durant la presentació d’Alberes\nAlberes és un revista transfronterera perquè parla de l’Alt Empordà, part de la comarca del Vallespir i part de la regió del Rosselló. I d’aquí li ve el seu nom, ja que la serra de l’Albera emmarca tots tres territoris.\nAlberes està dividia en diferents seccions. Hi ha el dossier central, que es dedica monogràficament a un tema, i en aquest vuitè número es parla de la Pesca, com en edicions anteriors va tractar sobre l’Oli (número sisè presentat l’any passat al Mas d’en Coll de Roses), els Oficis, La Guerra i l’Exili o El vi, entre d’altres monogràfics.\nEls col·laboradors de la publicació van a la recerca de gent anònima que ha desenvolupat un determinat ofici, que sap cuinar d’una deteminada manera, en definitiva, que té una història al darrere per després plasmar i posar en valor a la revista tota aquesta saviesa popular.\nDins les pàgines d’Alberes es trobem també am el Retrat de Familia, on sabem com viu de la manera tradicional una familia en un Mas, per exemple.\nI a banda de tots aquests aspectes que enriqueixen la nostra memòria històrica hi ha la secció de Patrimoni, on es tracten temes de Fauna, Flora, Arqueologia, Nissages i Gastronomia, entre d’altres.\nEn definitiva, Alberes tracta essencialment de patrimoni rural, però també de memòria històrica, de vida quotidiana, d’economia local, de botànica, de zoologia, d’arqueologia, de tot el que representa la vessant humana del territori de l’Albera.\nTags: Alberes, Biblioteca Municipal Jaume Vicens Vives, La Pesca, Roses\nPrevious Quan arriba l’estiu, arriben els campionats del Volei-Platja a Roses\nNext Prealerta el pla INUNCAT per fort onatge a partir de la propera nit a l’Empordà


VICTORIANO PEIRÓ CLAVELL. Institut Multidisciplinari per a l'Estudi del Medi\nCorreu electrònic: v.peiro@ua.es\nBreu resum de treball: Estudis sobre comunitats d'aus en diferents ecosistemes mediterranis (agroecosistemas, zones humides, illes) i en l'ecologia i gestió d'espècies de caça. En els últims anys, la seua investigació aplicada s'ha centrat en l'aplicació dels Sistemes d'Informació Geogràfica (GIS) en la gestió integral de recursos cinegéticos i la biodiversitat a escala de paisatge.\nEstudis sobre comunitats d'aus en diferents ecosistemes mediterranis (agroecosistemas, zones humides, illes) i en l'ecologia i gestió d'espècies de caça.\nAplicació dels Sistemes d'Informació Geogràfica (GIS) en la gestió integral de recursos cinegéticos i la biodiversitat a escala de paisatge.\nEstudi del Paisatge i Recursos


La interpretació de la Bíblia al segle XX | Abadia de Montserrat\nAmb aquesta sessió, l’Scriptorium Biblicum et Orientale de Montserrat vol iniciar una nova sèrie de reflexions, des d’una àmplia perspectiva humanista, sobre un àmbit que és tan important en la nostra cultura occidental\nDissabte 13 d’abril, de 9.30 a 14h, tindrà lloc al Monestir de Montserrat una jornada sobre La interpretació de la Bíblia al segle XX, organitzada per l’Scriptorium Biblicum et Orientale de Montserrat. L’Scriptorium, que va néixer precisament per a la promoció d’aquests estudis, vol iniciar amb aquesta jornada una nova sèrie de reflexions, des d’una àmplia perspectiva humanista, sobre un àmbit que és tan important en la nostra cultura occidental.\nArran de la publicació del llibre Mestres catalans de l’exegesi historicocrítica, del caputxí Jordi Cervera i Valls, les III Jornades de Cultura Humanista La interpretació de la Bíblia al segle XX. Entre la crítica literària i la creença religiosa tractaran del canvi en l’àmbit de molts estudis, tant en les ciències socials i humanes, que han adquirit en aquests cent anys un mètodes d’estudi que les han dutes per camins que fins aquell moment havien estat impensables; i concretament de l’estudi de la Bíblia, que també s’ha beneficiat i ha crescut a l’ombra d’aquesta tendència.\nA partir del desenvolupament de l’hermenèutica i de l’avanç en la filologia, acompanyades de l’estudi material de les cultures de l’antiguitat que l’arqueologia ha permès, el text bíblic ha estat estudiat, sobretot durant la primera meitat del segle XX segons els criteris i els mètodes de la crítica literària. Aquest estudi ha donat una visió fins aleshores desconeguda sobre el text bíblic, que s’ha pogut situar en la història, i ser comprès des del seu moment històric.\nA la jornada del dissabte 13 d’abril, que és d’entrada lliure tot i que cal inscriure’s prèviament a scriptorium@abadiamontserrat.net / fundacio2025@abadiamontserrat.net, hi participaran, sota la direcció del G. Gabriel Soler, director de l’Scriptorium Biblicum et Orientale de Montserrat, el Dr. Ignasi Roviró, professor de la Facultat de Filosofia de la URL; el Dr. Ricard Casadesús, membre del Seminari de Teologia i Ciències de Barcelona; el Dr. Jaume Angelats, membre del grup Vivarium Gerisena; i el Dr. Antoni Pou, monjo de Montserrat i professor de l’ISCREB.\n9.45h Per què l’exegesi bíblica ha de ser històrica? Per què ha de ser crítica?\n10.30h Ciència bíblica – Bíblia i ciència\n11.45h Lectura de la Bíblia des de la psicoanàlisi\n12.30h L’estudi de la Bíblia en la cultura actual\nadminLa interpretació de la Bíblia al segle XX 08.09.2019


Què fas després de governar durant 32 anys? | FET a TARRAGONA\nQuè fas després de governar durant 32 anys?\nPublicat el 28 de Juny, 2019\nJosep Poblet en una entrevista recent. Foto: Ràdio Ciutat de Tarragona.\n“Em crida la terra”, exclama. “Vull conrear-la i dedicar més temps a la família i a viatjar”, afegeix. “No penso redactar unes memòries, però sí vull deixar per escrit tot allò en què he participat directament al llarg de la meva vida política”, precisa.\nAixí s’expressa Josep Poblet quan li planteges la pregunta que titula aquest article. Com s’adapta a la nova situació una persona que ha estat 32 anys en política, sempre governant? Ni un sol dia a l’oposició: 26 anys a l’alcaldia de Vila-seca i 12 a la presidència de la Diputació.\nJosep Poblet s’acomiada de la Diputació esbossant els reptes de futur de la regió\nPoblet s’acomiada –“Faig un pas enrere, no al costat”– assegurant que no vol deixar un “testament polític”, però ell mateix es contradiu apel·lant en l’últim discurs als èxits assolits durant tres mandats i als reptes de futur de “la regió” de la Catalunya sud.\nNo s’amaga d’un balanç triomfalista a la Diputació: líders en transparència, líders en excel·lència, un deute reduït al mínim, 3 programes de govern, 3 plans estratègics, una nota de notable alt i excel·lent per part dels usuaris dels equipaments de la institució (escoles d’art, conservatoris, escoles d’educació especial i espais culturals). “Deixo una Diputació diferent, un motor de canvi cap a una societat i una economia basades en el coneixement i la innovació”, conclou.\n“Poblet diu que se’n va del tot, però no sembla que hagi dit encara l’última paraula”\nI tot que asseguri que no vol jugar cap paper en el futur, Poblet esbossa la direcció on s’hauria de conduir la institució intercomarcal: el repte de superar el despoblament d’algunes zones de l’interior; el repte de portar coneixement i informació a tothom; i el repte d’esdevenir una veritable regió smart, aprofitant tot el talent creat aquí.\nDeu n’hi do!!! Després de 32 anys manant, Poblet diu que se’n va del tot, però no sembla que hagi dit encara l’última paraula. La seva petjada, controvertida en alguns àmbits, quedarà per sempre.


Les tarifes de mòbils en trucades a la UE són més cares ! directe!cat\ndirecte ! a La República. N. 4126. Dissabte, 25 de setembre de 2021 05:30 h\nLa Federació de Consumidors en Acció ha denunciat a les companyies\nLa Federació de Consumidors en Acció (FACUA) va denunciar davant el ministeri d'Indústria les noves tarifes que han introduït les operadores espanyoles de telefonia mòbil per als clients que facin o rebin trucades des d'altres països de la Unió Europea. FACUA denuncia que l'usuari sempre paga el primer minut sencer 0,49 euros per trucada feta i 0,24 per les rebudes. Podria haver estat una acció il·legal si les tres companyies de telèfon mòbil haguéssin pactat les tarifes.\nEl model de Nokia 5200 incorpora el català\narenys de munt, barça, bernabeu, cornellà, defensa central, diada, independència, laporta, madrid, villarato\nLa Federació de Consumidors en Acció (FACUA) va denunciar davant el ministeri d'Indústria les noves tarifes que han introduït les operadores espanyoles de telefonia mòbil per als clients que facin o rebin trucades des d'altres països de la Unió Europea.\nFacua denuncia que l'usuari sempre paga el primer minut sencer, 0,49 euros per trucada feta i 0,24 per les rebudes. Podria haver estat una acció il•legal si les tres companyies de telèfon mòbil haguessin pactat les tarifes.\nAra a l'agost, molta gent fa un viatget d'alguns dies a l’estranger. Alguna part d'Europa sol ser una destinació freqüent. Les companyies de telèfon mòbil que així ho saben, aprofiten per apujar les tarifes de trucades a l'estranger o quan se'n rep alguna.\nDavant d’aquest fet, la FACUA va denunciar formalment davant el ministeri d'Indústria les noves tarifes que han introduït les operadores espanyoles de telefonia mòbil per als clients que facin o rebin trucades des d'altres països de la Unió Europea (UE). Segons Facua, Telefónica, Vodafone i Orange han incorregut en un possible frau de llei en la facturació del servei de roaming.\nSembla ser que hi podia haver hagut un pacte entre les tres companyies, segons la portaveu de l'associació. L'acord vulneraria la llei espanyola de protecció dels consumidors i el reglament europeu, que prohibeixen l'arrodoniment a l'alça o el cobrament per serveis no prestats. La Facua sosté que les tres operadores han intentat minimitzar la baixada de preus que els exigia la nova normativa europea.\nPer fer-ho, haurien reduït a pràcticament zero cèntims d'euro el primer minut de cada trucada i a continuació haurien fixat el cost d'establiment de trucada en el màxim legal possible. Facua denuncia que l'usuari sempre paga el primer minut sencer (0,49 euros per trucada feta i 0,24 per les rebudes).


El PP aprova uns pressupostos de manteniment per al 2014 – Compromís per Meliana\nCAP INICIATIVA PER AL FOMENT ECONÒMIC I DE L’OCUPACIÓ\nPer a Josep Riera, portaveu de BLOC-Compromís a Meliana, “són uns pressupostos que demostren el desgast del govern popular i l’esgotament d’un projecte basat en grans projectes i inversions que no acaben d’arribar i que ha deixat de costat els problemes reals de les persones. Ara, el senyor Pedro Cuesta només se centra en una part de l’actuació municipal, el manteniment”. Sorprén que, després de 7 anys en el govern i en plena crisi econòmica, el Partit Popular haja sigut incapaç de posar en marxa polítiques locals de foment dels sectors econòmics del municipi i de foment de l’ocupació, quan a Meliana hi ha unes 1.200 persones sense faena. El mateix ocorre amb les polítiques socials, que no arriben als sectors més colpejats per la crisi\nUn dels aspectes que crida l’atenció és que el PP de Meliana està aplicant la Llei de la Reforma de l’Administració Local abans que estiga aprovada i a què, contradictòriament, diuen que s’oposen. En este sentit han anat retallant i suprimint diferents servicis. Així, el regidor valencianista destaca com “per al 2014 es confirma la pràctica desaparició de l’Agència de Foment Econòmic, una servici bàsic per a impulsar l’economia local, molt castigada estos anys, especialment el comerç”. Una evidència més de la incoherència de la política del PP són els ridículs 750 € per a la promoció del valencià, després d’haver suprimit també el servici de l’Oficina de Promoció i Ús del Valencià.\nD’altra banda, cal incidir en el fet que es tracta d’uns pressupostos que es basen en una càrrega impositiva molt alta. Així, com recorda Riera, “la contribució urbana (IBI) a Meliana és de les més altes de la comarca. La majoria de les famílies pagaran per les vivendes un tipus del 0,85%, després de l’augment imposat pel govern popular de Rajoy”. El Partit Popular de Meliana ha perdut l’oportunitat d’abaixar i ajustar l’IBI a la realitat de les famílies, afectades per la crisi, tal com sol·licitava BLOC-Compromís.\nNOTA IMPORTANT: Ni en la memòria de l’Alcaldia ni en la relació de partides dels pressupostos de l’Ajuntament aprovats, contràriament al que ara afirma l’alcalde Pedro Cuesta (PP), apareix cap menció ni cap partida de foment de l’ocupació, tal com podreu comprovar en els documents que s’adjunten més avall.\nDocumentació dels pressupostos municipals del 2014:\nIngressos de l’Ajuntament de Meliana\nDespeses de l’Ajuntament de Meliana\nIngressos de l’Institut Municipal de Cultura\nDespeses de l’Institut Municipal de Cultura\n←Bon Nadal i bon any 2014\nPresentació de Compromís a Meliana. Divendres, 31 de gener→


Espanya se la juga davant Liechtenstein\n06 març 2021 00:44\nL'equip de Luis Aragonés entrenà ahir a Las Rozas per viatjar avui al petit Principat centreeuropeu\nLa selecció espanyola, després de gaudir d'una jornada de descans després de vèncer Letònia a Riga, va tornar ahir matí a la feina a la Ciutat Esportiva de Las Rozas amb Liechtenstein com a objectiu a superar en el camí cap a l'Eurocopa 2008. Guanyar és imprescindible. Dinou jugadors -Xavi Hernández abandonà la concentració perquè no pot disputar el partit per acumulació de targetes- a les ordres de Luis Aragonés, començaren a preparar el duel del proper dimecres a Baduz, un compromís en teoria fàcil i de vital importància per a l'equip espanyol. L'entrenament va començar passades les deu i mitja d'un matí quasi d'estiu a Les Rozas amb els internacionals espanyols convençuts que superaran amb èxit el darrer partit de la temporada.\nLuis Aragonés i Iker Casillas foren els més matiners. A les deu i cinc del matí ja estaven al camp principal de la Ciutat Esportiva de la RFEF. Sembla que el seleccionador i el capità volen donar exemple. Mitja hora més tard va començar la darrera sessió de feina de la selecció abans de viatjar a Liechtenstein, amb escala a Zúrich. A l'horabaixa, Aragonés va preparar una sessió tàctica amb vídeo perquè els seus homes coneguin millor un equip de Liechtenstein pràcticament desconegut. Espanya ha resolt amb victòria els tres enfrontaments previs amb Liechtenstein, amb un balanç d'onze gols a favor i cap en contra. En la primera volta de la fase de classificació Espanya superà la selecció del petit principat centreeuropeu per 4-0, amb gols de Fernando Torres, Luis García i dos de David Villa.


Els vins de la DO Terra Alta enceten el cicle 'La Pedrera amb D0' que vol fusionar l'arquitectura gaudiniana amb els vins catalans - Vinassos\nPublicat el 16 Juny, 2021 16 Juny, 2021 per Vinassos\nLa Denominació d’Origen Terra Alta serà l’encarregada d’encetar, aquest pròxim cap de setmana, el cicle La Pedrera amb DO, una experiència immersiva que fusiona l’arquitectura modernista de Gaudí amb el vi i la cultura vitivinícola del territori a través de tastos i activitats culturals. D’altra banda, la DO es mostra molt satisfeta del tast per a professionals realitzat aquesta setmana a Barcelona\nDissabte 19 i diumenge 20, els vins de la DO Terra Alta seran els protagonistes de dos tastos guiats que “serviran per aprofundir en les particularitats dels vins d’aquesta Denominació d’Origen, amb especial atenció sobre aquells elaborats amb Garnatxa blanca, la varietat més emblemàtica de la DO Terra Alta“, expliquen fonts del Consell Regulador. Serà a les 12h a la Sala Gaudí de La Pedrera. El vespre de dissabte, de 19h a 21h, serà el moment de portar a terme una trobada més lúdica que vincularà la cultura, la gastronomia i el vi de la DO Terra Alta al terrat de La Pedrera, un espai immillorable per gaudir dels vins en un ambient relaxat.\nLa setmana arrencava amb un tast presencial a Barcelona després de més d’any i mig sense poder oferir tastos a conseqüència de la crisi sanitària. A l’acte van assistir periodistes i prescriptors del sector que van rebre la iniciativa amb moltes ganes de recuperar a poc a poc la normalitat. El tast va estar guiat per Álvaro Ribalta, recentment reconegut com a Master of Wine, i amb la participació dels cellers elaboradors dels 7 vins presentats. “Els vins, que van ser triats especialment pel comitè de tast de la DO Terra Alta i entre els millor valorats a certàmens internacionals, van ser molt ben rebuts pels assistents, que els van qualificar d’excepcionals”.\nAnterior Previous post: Família Torres impulsa el 1r simposi sobre viticultura regenerativa que tractarà sobre ‘sòls vius contra canvi climàtic’\nSegüent Next post: De Muller, Padró i Família i Vives Ambròs sobresurten en els premis del Concurs de vins de la DO Tarragona


Apartments Vejas Krk Croàcia - Ofertes d'hotels amb els MILLORS DESCOMPTES EN LÍNIA\nKvarnerska 1, Krk, Krk, Croàcia, 51500 - Excel·lent ubicació - Veure al mapa\nMés informació sobre Apartments Vejas\nSi el que està buscant és per un hotel ben situat a Krk, no busqui més enllà de Apartments Vejas. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nLes instal.lacions i els serveis que proveeix Apartments Vejas asseguren una estada plaentera als seus clients. Transport hotel/aeroport, habitació familiar, restaurant, servei de bugaderia, servei de llançadora són només algunes de les comoditats que fan que Apartments Vejas sigui diferent dels altres hotels de la ciutat.\nA més, totes les habitacions ofereixen una gran varietat de comoditats com ara aire condicionat, escriptori, balcó/terrassa, insonorització, llits extrallargs (> 2 metres) per satisfer els clients més exigents. A més, l'oci que l'hotel ofereix assegurarà que tengui molt a fer durant el dia. Descobreixi una encantadora mescla de servei profesional i ampla gama de característiques a Apartments Vejas.


Pàgina d'inici\tAgenda\tBeehave a la Fundació Miró\nDel 16 de febrer al 21 de maig - Barcelona (Barcelonès)\nL'obra 'Relacions mutualistes', de Jerónimo Hagerman, a l'exposició Beehave - Fundació Joan Miró\nNo és cap secret que la desaparició de les abelles suposaria un autèntic cataclisme per al nostre planeta, i, per això, qualsevol iniciativa que ajudi a conscienciar sobre la importància que tenen i a conèixer-les millor és molt benvinguda. Beehave, una exposició temporal que es pot visitar a la Fundació Joan Miró de Barcelona, n’és un bon exemple i estarà en funcionament fins al 20 de maig. Amb obres d’artistes com Joan Bennàssar, Luis Bisbe, Alfonso Borragán i Joana Cera, entre molts altres, els visitants coneixeran de manera molt visual la cultura de les abelles i de la mel.\nL’exposició té el suport de Torrons i Mel Alemany, i no és casual. Aquesta empresa del Montsec fa cinc generacions que difon la cultura de les abelles i la mel de la millor manera possible: oferint mel seleccionada especialment dels millors apicultors.


L'estany - Mas Mel (Calafell) | cedida\nCalafell promociona els locals que ofereixen menjar per emportar-se\nEl consistori impulsa un directori amb el llistat de bars i restaurants que segueixen cuinant\nper Redacció 03/11/2020 10:04h\nEls bars i restaurants de Catalunya ja fa més de dues setmanes que van haver de tancar les portes per l'augment de contagis de coronavirus. Des d'aleshores, aquests locals només poden oferir menjar per emportar-se, una activitat reduïda amb la qual miren de mantenir-se. Des de l'Ajuntament de Calafell han publicat un directori amb tots els bars i restaurants del municipi que ofereixen aquest servei, perquè tots els calafellencs coneguin bé les opcions que tenen.\nLa campanya vol donar el màxim de difusió als restaurants de Calafell durant aquest període de tancament, amb el qual la promoció és gratuïta. Els únics requeriments són que ofereixin el servei per recollir o per portar al domicili i que estiguin situats al municipi. Per formar part de la campanya només cal enviar un mail a informacio@calafell.org, amb les dades de contacte i els serveis que s'ofereixen.\nLa regidora de Promoció de la Ciutat, Lluïsa Lastra, remarca que, en el moment tan complicat que s'està passant, és important que el consistori pugui «ajudar, exercint d'altaveu dels nostres hostalers i comerciants amb iniciatives» com aquesta. Igualment, es continua apostant per la promoció dels petits comerços locals, considerats un baluard imprescindible de la identitat de Calafell.


170.000 € de botí, en l'atracament al Carrefour del Coll\n15 maig 2021 01:21\nEls assaltants, dos homes de mitjana edat, van encanonar i lligar la cap de caixes una hora abans de l'obertura del centre\nJ.B. / V.M. | 22 juny 2010\nAquest centre comercial fou atracat quan ja era ben bé de dia.\nDos assaltants van atracar ahir a primera hora el Carrefour del Coll d'en Rabassa i van robar-hi un botí de 170.000 euros en efectiu. Segons les primeres hipòtesis de la investigació, l'atracament es va produir a les 08.30 hores del matí, aproximadament una hora abans de l'obertura del centre comercial al públic.\nDos homes, que fins ara encara no han estat detinguts, es van fer passar per empleats de manteniment, ja que vestien el típic uniforme feina i duent a sobre una caixa d'eines. Segons diversos testimonis, els atracadors van accedir al centre comercial per una porta de seguretat situada a la part del darrera del centre. Ràpidament, es van dirigir a la zona de seguretat, on hi ha la caixa forta. Allà van encanonar amb una pistola la responsable de caixes, la van immobilitzar i la van obligar de manera violenta a obrir la caixa. A dins hi havia una quantitat de doblers aproximada de 170.000 euros. Aquesta xifra, en efectiu, és la corresponent a la caixa de dissabte passat en el centre comercial.\nJust després, els atracadors van partir per una porta situada al costat contrari per on havien entrat. Els investigadors sospiten que van rebre l'ajuda d'una tercera persona que, suposadament, els esperava a l'aparcament de l'hipermercat. Al lloc dels fets, s'hi van desplaçar dotacions del Cos Nacional de Policia, que van fer-hi una inspecció ocular.\nPosteriorment, va acudir al centre el grup d'atracaments que s'han fet càrrec de la investigació i la Unitat de la Policia Científica, amb la finalitat de localitzar empremtes digitals dels atracadors. La Policia tracta d'esbrinar l'autoria del robatori.\nPer Pomera, fa mes de 10 anys\nEl que està clar és que algú de dins va informar bé els lladres. Crec que els agafaran aviat.\njustisiero, ets un dels lladres?\nAixò es un cop ben pegat!!! per altra banda s'ha de dir que haver-hi allá tants de doblers tot un cap de setmana demostra molta in-nocència.\nPer justisiero, fa mes de 10 anys\nbrutal, oceans eleven style...


El ple de Sant Sadurní aprova anomenar el Casal d'Entitats com a "Casal d'Entitats 1 d'Octubre" - El Cargol l El setmanari del Penedès l Societat l Política l Economia l Cultura l Vins i Caves l Món casteller l Entrevistes l Esports\nEl ple de Sant Sadurní aprova anomenar el Casal d'Entitats com a "Casal d'Entitats 1 d'Octubre"\nAhir es va celebrar el ple corporatiu municipal de l’Ajuntament de Sant Sadurní. En una primera part de tràmit, es van resoldre diverses qüestions administratives com la modificació de l’acord plenari en relació a la cessió d’un terreny a Covides, una nova modificació del planejament urbanístic o l’actualització dels estatuts de la Mancomunitat Penedès-Garraf.\nDurant el ple es va aprovar un nou sistema d’enregistrament en vídeo dels plens municipals certificats digitalment i que tindrà validesa jurídica com a acta. La CUP, a més de votar a favor va posar l’accent en la necessitat d’atendre tots els ciutadans amb deficiències auditives i també va insistir en la possibilitat que obre la tecnologia a retransmetre els plens en directe via streaming.\nProp de 55.000 euros destinats a projectes solidaris\nCom és habitual a finals d’any, el ple municipal també va donar llum verda a la proposta del Consell de Cooperació en relació als ajuts a projectes solidaris. Enguany es destinarà 54.943 euros en suport a iniciatives al Tercer Món de les entitats Creu Roja Alt Penedès, Mans Unides, Entrepobles i Amizade Junts amb Moçambic, en programes adreçats a combatre la desnutrició i la seguretat alimentària, la millora de les comunicacions, l’educació o la formació en zones rurals.\nAmb l’abstenció del PSC i la CUP, que van mostrar el seu desacord pels criteris del govern a l’hora de donar i canviar el destí de les subvencions a entitats, es va aprovar dotar d’una partida de 1.500 euros a la xarxa d’àrees de pernocta i augmentar en 3.000 euros la subvenció a SOM Sant Sadurní.\nEn el torn de mocions, la CUP va aconseguir el suport unànime de la resta del plenari en la seva proposta per impulsar un pla de vies escolars segures, per tal de reforçar la seguretat al voltant dels centres educatius. Per tal de treballar en aquesta iniciativa es crearà una comissió de treball, amb la presència de la comunitat educativa, tècnics i grups polítics municipals.\nCasal d’Entitats 1 d’Octubre\nEl govern del PDeCAT i ERC, amb el suport de la CUP, van aprovar també l’acord per donar nom al Casal d’Entitats del carrer Marc Mir com a Casal d’Entitats 1 d’Octubre, petició presentada per la secció local de l’Assemblea Nacional Catalana (ANC).\nEl PSC i el PP, que van votar-hi en contra, i ICV, que s’hi va abstenir, van desmarcar-se de la decisió per considerar que resta neutralitat a aquest espai i s’allunya del camí del diàleg i el foment de la convivència entre tots les veïns i les associacions del municipi.\nAmb alguna esmena en el redactat, tots els grups van acompanyar amb el vot favorable la moció del PSC en suport a la mobilització dels metges i en defensa de dotar de majors recursos a l’Atenció Primària i el sistema sanitari públic. Des dels grups del govern es va subratllar els esforços realitzats per revertir la situació.


Energies Renovables - BATICER: 3 de Juliol Dia Internacional Lliure de Bosses (de plàstic)\n3 de Juliol Dia Internacional Lliure de Bosses (de plàstic)\nEl proper 3 de juliol es celebrarà a tot el món el DIA INTERNACIONAL LLIURE DE BOSSES DE PLÀSTIC. Molts ja som conscients que cal reduir-ne l’ús i procurem portar sempre a sobre una bossa de teixit o de plàstic (però de molts usos).\nEls comerços d’alimentació més grans – com ja es fa en altres països des de fa temps – han començat a cobrar les bosses que es demanen o a descomptar-ne un import simbòlic si no es fan servir per ajudar a conscienciar els consumidors.\nNo obstant, no està de més afegir-se a iniciatives com aquesta. Per això, us detallem la DECLARACIÓ del dia lliure de bosses. Si us voleu adherir o mirar materials addicionals, podeu consultar-los a: http://www.residusiconsum.org/index.php?option=com_content&view=category&layout=blog&id=109&Itemid=97&Name=Value\nEl vídeo que us enllacem forma part dels materials audiovisuals de la campanya.\nDeclaració 3 de Juliol, Dia Internacional lliure de Bosses\nMoltes bosses s’abandonen, afecten la fauna i embruten el nostre entorn i medi natural.Avui dia, la difusió de la problemàtica del consum de bosses va directament dirigida al consum de bosses fabricades en polietilè d’alta densitat (HDPE). Tot i així, no ens hem de centrar només en el plàstic i no proposar la substitució del plàstic com a solució: igualment comportaria el consum de recursos no renovables i una contaminació en el cas que es consumís la mateixa quantitat de bosses oxodegradables, de paper, biocompostables, etc.\nA Catalunya, es consumien 14 milions de bosses de plàstic cada cap de setmana (Estudi FPRC, 2007) o 46 milions de bosses de plàstic cada setmana (Estudi ALEPH, 2007).\nDonem suport al 3 de juliol, Dia Internacional Lliure de Bosses\nPublicado por Tibidabo Edicions en 11:17\n3 de Juliol Dia Internacional Lliure de Bosses (de...\nObtenció d'energia a partir de residus sòlids urba...\nL'HORT URBÀ: fotos\nBiocombustibles i fam (The Guardian i Oxfam)


SEGON DE BAT: de març 2011\nDe color lila: dones que escriuen narrativa\nUna altra cita amb la cultura. En aquest cas es tracta d'una taula rodona sobre dones que narren històries. Dintre de la programació de l'Espai Illes Balears, tindrem el privilegi de veure i escoltar escriptores de tanta qualitat com la mallorquina Antònia Vicens, la menorquina Esperança Camps i l'alcoiana Isabel-Clara Simó. Presenta l'acte Carme Gregori. De segur que tenen molt a dir, sobre narrativa en general i sobre la narrativa feta des d'una perspectiva de gènere.\nCom sempre, una oportunitat per aprendre (i per traure una puntuació extra, que també).\nDijous 10 de març, a les 19:30 hores, a l' Octubre CCC.\nPublicat per Q a les 13:55 Cap comentari:\nTEMA: narrativa, taula rodona


La setmana passada la classe dels Dinosaures (P4-A)vàrem tenir dues visites molt especials,\nCom que estem treballant els hospitals i els metges, van venir a l’escola la mare de la Júlia Solé i la mare de la Lídia Delgado a explicar-nos moltes coses de la seva feines que estan relacionades amb el món de la salut; la Maria és infermera i la Ma. Carme és higienista dental.\nLa Maria ens va explicar que li agrada molt la seva feina perquè es tracta de curar els malats i fer que es sentin bé i que no tinguin por. Quan arriba a la feina el primer que es posa és la bata per treballar i a dins de les butxaques sempre hi porta unes tisores, uns guants i penjat del coll un estetoscopi/endoscopi. També ens va explicar que és molt important que les infermeres/infermers portin els guants i les mascaretes per no contagiar als malalts noves malalties. A mesura que ens ho anava explicant anava treien de dins d’una bossa un munt de material mèdic com: tisores, benes, malles, palets de la boca, xeringues de tres mides diferents (una gran, una mitjana i una petita),gotets petits de plàstic amb el que els pacients s’empassen les pastilles, i moltes coses més. Em après moltes coses amb ella i ens ho hem passat molt bé a més a més ens ha deixat tocar el material i ens ha regalat un tros de malla per cadascú.\nA la feina de la Ma. Carme també porten bates, gorrets i mascaretes per no contagiar els malalts. Ens ha sorprès molts perquè la bata que portava era molt divertida i tenia molts dibuixos. Amb la Maria hem après que els dentistes per treballar necessiten una cadira molt gran i uns estris molts curiosos, i també hem après que les dents que tenim de petits de mica en mica se’ns van caient per deixar pas a altres dents que volen sortir. Hem estat especialment atents quan ens ha explicat que és molt important que tinguem cura de les dents ja que aquestes també es posen malaltes i negres. Per tenir cura d’elles cal que ens raspallem les dents després de les menjades i hem de vigilar de no menjar moltes llaminadures. La mare de la Lídia també ens ha portat el material que fa servir a la consulta: mascares, miralls per veure dins de la boca, gorrets, raspalls de diferents colors, una boca falsa que s’obria i es tancava deixant veure totes les dents. Al final de l’explicació i com que ens havíem portat molt bé ens ha regalat un diploma de bona higiene i unes enganxines on sortien diferents animals.\nEstem molts contents que hagin volgut venir a explicar-nos tantes coses de la seva feina. Amb elles hem après molt i hem pogut contestar preguntes sobre el món dels metges que encara no sabíem. Moltes gràcies a les dues per venir!!!!!!!


N-240 Tarragona-Lleida, km 4 - Tottarragona.cat :: Diari digital independent d'informació i d'opinió de Tarragona\nSortint de Tarragona per la carretera N-240, direcció Lleida, km 4, a l’altura del barri de Sant Salvador, tot just passada la benzinera..., hi veureu a la vostra dreta una tanca publicitària sorprenent. No sé quants mesos porta allí, perquè no recordo el primer cop que la vaig veure.\nNo ens ven cap producte, no s’anuncia una empresa, administració, institució ni associació de cap tipus. No se’ns diu ni tan sols qui l’ha pagada. No hi ha cap imatge, només el text següent:\nPorque todo hombre es como la hierba,\ny toda la gloria del hombre como flor de la hierba,\nMas la palabra de DIOS permanece para siempre.\nEs tracta, en efecte, d’un passatge de la Bíblia, concretament Pere I, 1, 24, que al seu torn cita uns versos d’Isaïes, 40, 6-8.\nSegons l’editor de la Biblia de Jerusalén, el profeta Isaïes, a part d’un heroi nacional d’Israel, fou, per la originalitat de les seves imatges i la força del seu estil, un “poeta genial”.\nEl missatge de l’anunci pot ser compartit tant per cristians, jueus o musulmans com per totes les confessions monoteistes. I fins i tot per molts no creients que reconeixen en la Bíblia un dels fonaments cabdals de la cultura occidental.\nNo agradarà als laïcistes, ni als normalitzadors lingüístics, ni potser a la DGT, perquè pot distreure a algun conductor, amb tanta lletra.\nDavant mateix hi ha una altra tanca, que només veuen els que van en sentit contrari. És un anunci molt diferent, d’un puticlub.\nA mi m’agrada l’anunci (el de la Bíblia, vull dir). Seria interessant que hi haguessin més d’aquest estil, amb paraules extretes de la Bíblia, d’Homer, Cervantes, Shakespeare, Verdaguer o Josep Pla. Això sí, en zones urbanes, com aquest. La natura ja és per si mateixa un llibre.\nCarlos López Díaz - 25/03/2011 - 07:34h\nun o més\nCom és que hi ha diverses religions monoteistes? Si fos veritat només n'hi hauria de haver una.\ndons és més antiga la prostitució que la biblia... i la prostitució no ha portat cap guerra en el seu nom, cosa de que la biblia per desgràcia no pot presumir... que vol que li digui.. entre un cartell i l'altre....\nA mí me parece una vergüenza, es una pancarta que en la actualidad es propia de protestantes, evangelistas y similares.


CAFEZOOMBLOC: 10/01/2011 - 11/01/2011\nLa permanent campanya electoral en la que ens trobem descaredita certes promeses. A vegades tens la sensació de que el paper tot ho aguanta i com si en els nostres temps no quedés tot registrat, els uns i els altres llancen tota mena d'eslògans de dificil compliment. La darrera promesa ha estat la de la felicitat. Sentir-la m'ha fet pensar en una botigueta que hi ha aprop de casa de tota mena de merchandising "new age" i que, com no podia ser d'una altra manera, ens condueix de ben segur cap a la felicitat. No sé si la política ha de vetllar per la nostra felicitat. Sí ha de procurar el nostre benestar, en el que incloc una feina, un sostre, una bona educació... però tampoc només aixo. La felicitat necessita unes condicions mínimes, però per damunt d'aquestes caldrà que cadascú es marqui unes fites, desenvolupi uns recursos personals i tingui uns ideals de vida. Alguns seran feliços enganxats tot el dia a Tele 5 o Intereconomía. Que els aprofiti. Altres gaudiran de la natura, dels amics, de la colla castellera, del bàsquet o del futbol... o d'una mica de tot això. Però fins i tot aquestes espurnes de felicitat tampoc ens asseguren un estat de felicitat, si és que aquest existeix. Potser es tracta que els que fan promeses se n'oblidin dels seus interressos, deixin de dir bestieses i es posin a fer la seva feina.\na les 8:38 Cap comentari:\nPotser a més de previsible era probable, però el comunicat d'ahir d'ETA en que proclamava el cessament definitiu de la violència em va provocar una barreja d'alegria i incredulitat. He viscut tres anys al País Basc i com a catalana, la sento una terra germana. Em dol la violència, però també em dol l'anomenat conflicte basc. Sense dubtes, era una situació molt complexa, amb molts fronts ideològics, i encara ho és... però ara sense trets, sense bombes, sense la por que paralitza l'ànima.\nM'il·lusiona el procés que ha fet l'esquerra abertzale i la majoria del poble basc. És aquesta evolució la que ha derrotat ETA. Es poden defensar unes idees sense fer ús de la violència, i a més, és així com s'ha de fer. Ha calgut molt de temps, massa, però ho han entès.\nBones notícies com les d'avui haurien d'omplir els diaris més sovint. Jo encara n'espero alguna més: un remei contra el càncer, un millor repartiment dels béns que eviti morts injustes, l'abolició de la pena de mort... A qui li sembli que és fer volar coloms... que repassi les portades dels diaris d'avui.\na les 10:08 3 comentaris:\nAcabo d'arribar d'una celebració. 30 anys de molta feina, algunes intuicions, moltes persones i encara més projectes de futur... 30 anys de Cristianisme i Justícia, una entitat de la Companyia de Jesús de Catalunya on vaig treballar durant quatre anys. Una celebració ben preparada, un repàs a la seva història i un horitzó engrescador. Em sento contenta d'haver-hi aportat un granet de sorra, i de tot el que hi vaig aprendre. La primera experiència professional sempre és un repte que cal superar. Jo hi estic agraïda i m'hi sento vinculada.\nEntre les paraules d'aquesta nit, cançons en directe de Luis Guitarra. Us en deixo una mostra. Val la pena conèixe'l.\na les 21:46 1 comentari:\nCORRESPONSABLES DEL MÓN\nDavant de les noves mobilitzacions socials que estem seguint aquests dies, i amb l'horitzó de la convocatòria del 15 d'octubre, us comparteixo un fragment de "Terra dels homes" de Saint-Exupéry que he llegit recentment. En una frase, que de senzilla no en té res: responsables de la nostra feina, corresponsables del món.\n"... La seva veritable qualitat, però no és aquesta. La seva grandesa és sentir-se responsable. Responsable d'ell, del correu i dels companys que l'esperen. Ell té a les mans l'alegria o la pena de tots ells. Responsable de tot allò que és bastit de nou allà baix, en el món dels vivents: coses en les quals ell ha de participar. Responsable una mica, del destí dels homes en la mesura del seu treball.\nEll forma part d'aquests ésser amplis que accepten cobrir amplis horitzons amb el seu fullatge. Ser home és, precisament, ser responsable. És conèixer una vergonya davant una misèria que no semblava pas dependre d'un mateix. És estar orgullós d'una victòria que han obtingut els companys. És sentir, en posar la pròpia pedra, que es contribueix a construir el món".\na les 7:59 1 comentari:\nCom que ja m'ho sé, sempre manipulo una mica la tria. A l'hora de parlar a classe de gent admirable, l'experiència em diu que sortiran els noms de sempre. Un top ten encapçalat per Gandhi, seguit d'aprop per Martin L. King. Fins aquí tot previsible. Potser la novetat d'aquesta any seria el Pep Guardiola... i ja m'estaria bé, si no fos que vull gent nova, diferent, desconeguda. I posats a triar, que siguin dones.\nEls parlaré, i ells treballaran després, sobre dones que han arriscat la vida pel que creien, que han trencat amb els paràmetres del seu temps, que podien haver passat desapercebudes però que la història ha fet justícia amb elles, a curt o a llarg plaç. En aquest tema sempre m'agrada citar la Premi Nobel de la Pau de l'any 2004, Wangari Maathai. Que una dona africana arribi als grans mitjans de comunicació, té molt mèrit. I que ho faci com a reconeixement per la seva dedicació a la protecció del medi ambient com a camí cap a la l'eradicació de la pobresa, encara més. Fa uns dies em va sorprendre la notícia de la seva mort. No n'he sentit gaire cosa més. Un càncer se l'ha emportat, com a tanta gent que coneixem i estimem. Una mort ben normal per a una dona extraordinària.\nPD: sembla que l'Acadèmia dels Nobel aquest any pensa com jo...\na les 19:31 Cap comentari:


La nostra imatge externa, el nostre comportament, les nostres reaccions, la nostra mirada, la nostra parla, en definitiva, tot allò que mostrem a l’exterior, és un reflex inequívoc del nostre estat interior.\nSi el nostre interior llisca amb fluïdesa, sense traves, si la nostra essència és dúctil i flexible, tota la nostra projecció externa serà senzilla, sincera, sense foscor.\nSi, en canvi, interiorment estem plens de grumolls, conseqüència dels nostres aferraments al passat, de sentiments de culpa, de ressentiments i nostàlgies, la nostra projecció externa estarà emmascarada. És a dir, no mostrarem als altres la nostra essència veritable, perquè el nostre estat interior ens obligarà a disfressar el nostre comportament, justament per no mostrar la nostra foscor interior als altres. Això els impedirà conèixer-nos i, alhora, omplirà la nostra vida de por i infelicitat.\nHem de fer tot allò que estigui al nostre abast, per aconseguir un estat intern sense nusos, sense entrebancs, sense tot allò que ens fa perdre la innocència de percebre’ns com a éssers nous a cada instant de la nostra vida.\nSi estem convençuts que les coses no canvien, que nosaltres som els mateixos, que no tenim remei; si no donem als altres la possibilitat de canvi, ens condemnem i condemnem els que ens envolten a no créixer.\nI aquesta vida és un camí de creixement. Des que som concebuts fins a la mort, canviem constantment, cosa que sabem fer evident quan mirem fotografies d’anys enrere. Però si bé els canvis físics, mirats amb perspectiva, ens evidencien un canvi clar, sovint, no som capaços de percebre el canvis subtils que es produeixen constantment, tant en nosaltres com en tot allò que ens envolta.\nÉs important recordar que el nostre moment de poder és el present. No té cap importància allò que haguem fet fins ara. No ens hem de maltractar per la col·lecció d’errors que puguem haver fet fins al moment present, que si per alguna cosa serveixen és per no tornar a cometre’ls. Hem d’estar convençuts que ara podem fer que el rumb de la nostra vida vagi en la direcció correcte, que la nostra nau s’encamini al port que nosaltres desitgem. I cada instant, és un ara nou que se’ns posa al davant oferint-nos, amable, la possibilitat de ser millors, d’aconseguir fer realitat els nostres somnis, de fer-nos retornar al camí de la felicitat que a conseqüència d’alguna decisió equivocada, haguem pogut perdre.\nI cada dia tenim una infinitat d’aras que esperen ser aprofitats, que se’ns ofereixen de forma incondicional per permetre’ns créixer en consciència i saviesa i, alhora, ens capaciten perquè puguem ser un estímul, que lluny d’aturar el creixement d’aquells que ens envolten, els faciliti, també, el propi creixement.


600 jugadors d’arreu del món participen al torneig Sparta Kids d’Igualada fins diumenge - Canal Taronja Anoia\nIniciNotíciesEsports600 jugadors d’arreu del món participen al torneig Sparta Kids d’Igualada fins diumenge\nIgualada és la capital de l’hoquei línia mundial en categories infantils fins diumenge. El pavelló de les Comes acull una nova edició del toprneig Sparta Kids amb 44 equips i 600 jugadors de tot el món d’entre 8 i 18 anys de països com el Regne Unit, Alemanya, Namíbia, Eslovènia, Suïssa, Itàlia, Finlàndia i Espanya. Durant quatre dies es disputen 134 partits, el que suposa que aquesta sigui l’edició amb més activitat de les que s’han celebrat fins ara a Igualada.\nLa inauguració del torneig s’ha fet amb un acte amb la presència de tots els jugadors i una batucada, a més dels parlaments de benvinguda. El torneig també té una vessant solidària amb la recollida de joguines per la ONG Joguines Sense Fronteres durant la final de diumenge. Quan es marcar el primer gol el públic llença peluixos a la pista.


UN PESSIC DE SUCRE: Coca de Brioix... de Xocolata!\nCoca de Brioix... de Xocolata!\nParaules claus: Brioix, Coca, Xocolata\nUna coca també del tipus de brioix per als més xocoadictes. Com sempre dic, són ideals per esmorzars i berenars, a més de ser unes grans postres!\nPer fer-la necessitem...\n125 grs. de farina de força\n60 grs. d'aigua\n1 culleradeta de llevat sec o 10 grams de llevat premsat\n110 grs. de llet a temperatura ambient\n100 grs d'aigua\n200 grs d'infusió\n300 grs. de farina de força\n25 grs. de mantega fosa\n50 grs. de cacau en pols sense sucre\nper adornar: sucre i gotes de xocolata.\n* La nit abans preparem la massa mare: Barregem tots els elements (si fem servir llevat premsat, el desfem a l'aigua) amb les mans fins a obtenir una massa homogènia. Col·loquem la massa en un bol i tapem amb un drap humit, deixem reposar a temperatura ambient fins al matí següent.\n* Podem també avançar l'infusió: Escalfem la llet i l'aigua en un pot sense que bulli. Traiem del foc i hi afegim llavors un tros de canyella, la pell de la taronja i la llimona, i l'aigua d'aranger. Tapem amb un platet i deixem infusionar tota la nit (si no la podem o volem fer la nit anterior, hem de deixar infusionar almenys 15 minuts!).\n* A l'hora de fer la coca, posem tot a la cubeta de la panificadora. Primer la infusió colada, seguidament la massa mare i la resta d'ingredients. Posem la cubeta dins la màquina i posem el programa que amassa i lleva un cop, a la SilverCrest es el programa 6 -"masa". Veurem que la màquina escalfa una mica la barreja, amassa bé (hem d'assegurar-nos que en fer aquest amasat la pasta queda ben lligada i es separa de les parets encara que s'enganxi al fons, si veiem que no acaba deslligar-se de la paret podem afegir una mica de farina, amb compte de no afegir-ne molta ja que espassaríem innecessariament la trena), lleva i fa un lleuger amasat. Després fa el segon llevat. Tot plegat triga una hora i cinquanta minuts aproximadament.\n* Preparem el marbre amb una mica de farina i hi aboquem la massa. Pastem una mica amb les mans, només per preparar-la per posar sobre la safata del forn, on haurem posat un paper de forn o silpat. Engreixem una placa i hi posem la massa que estirarem amb les mans per donar la forma de coca que vulguem deixant-la d'1,5 cm d'alt, tapem amb un drap i deixem reposar a temperatura ambient, en un lloc que faci caloreta mentre escalfa el forn, almenys 15 minuts més.\n* Encenem el forn a 200º amb escalfor a dalt i a baix\n* Decorem amb gotes de xocolata i una capa generosa de sucre.\n* Introduïm al forn al centre i coem a 200º-210º uns 15 minuts o fins que estigui daurada. Traiem i deixem refredar sobre una reixeta.\nAmb aquestes quantitats ha sortit una coca de la mida de la safata de forn.\nSi no la mengem ràpid, el millor és fer-ne talls i congelar-los de seguida. Quan en vulguem un tall es treu del congelador i es posa uns segons al microones, queda com acabada de fer...\nLa recepta mare d'aquesta trena ha estat la revista de Whole Kitchen de juny de 2011. També es pot trobar al bloc http://petiteboulangerie.blogspot.com.es/2012/06/cocas-de-san-juan-2012.html.\nPublicat per Un Pessic de Sucre a les 16:08\nLídia 26 de setembre de 2012 a les 17:58\nUi quina cosa més bona que has posat!!\nSegur que està boníssima! (M'encanta la xocolata xD)\nEns veiem demà!!:)\nMarta 27 de setembre de 2012 a les 22:05\nEstaba molt bona i va agradar mooolt. Si t'agrada el brioix i la xocolata segur que t'encantará.\nEspero que t'animis a fer-la!!!\nWan Ton Cruixent de Xocolata\nEspirals de Pasta de Full amb Poma i Canyella\nBraç de Ganache de Xocolata


Gartenwohnung Gretl mit Biotop in Seenähe Seeboden Àustria - Ofertes d'hotels amb els MILLORS DESCOMPTES EN LÍNIA\nDullhöhe 6, Seeboden, Seeboden, Àustria, 9871 - Veure al mapa\nMés informació sobre Gartenwohnung Gretl mit Biotop in Seenähe\nAl visitar Seeboden, vosté es sentirà com a casa a Hundefreundliche Ferienwohnung Gretl mit eigenem G, què li ofereix un allotjament de qualitat i un gran servei. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nLes instal.lacions i els serveis que proveeix Hundefreundliche Ferienwohnung Gretl mit eigenem G asseguren una estada plaentera als seus clients. Els clients de l'hotel poden gaudir de Wi-Fi gratuït en totes les habitacions, aparcament de cotxes, transport hotel/aeroport, habitació familiar, instal.lacions de barbacoa.\nTotes les instal.lacions per als clients, ofereixen comoditats destinades a assegurar tot el comfort possible. Tant si és un entusiasta del fitness o simplement busca relaxar-se després d'un dia dur, estarà entretingut per les instal.lacions de primera classe com camp de golf (a 3 km), esquí, buceig, pesca, massatge. Hundefreundliche Ferienwohnung Gretl mit eigenem G és un lloc ideal d'estada pels viatgers que busquin encant, comfort i facilitat a Seeboden.